**เรื่อง สรุปข้อสั่งการ ลธ.คสช. จากการประชุมเมื่อวันอังคารที่ 14 กุมภาพันธ์ 2560**

**เรียน อปค., รอง อปค., ผอ.สน., ผตปค.ทุกเขต, ปจ.ทุกจังหวัด**

 รอง ผบ.ทบ. (พลเอกพิสิทธิ์ สิทธิสาร) ในฐานะ รองเลขาธิการ คสช. ได้จัดประชุมหน่วยงาน ที่เกี่ยวข้องประจำวันอังคารที่ 14 กุมภาพันธ์ 2560 และมีข้อสั่งการเพื่อให้ส่วนราชการที่เกี่ยวข้อง ไปดำเนินการ ดังนี้

 **1. การแต่งตั้งคณะกรรมการบริหารราชการแผ่นดินตามกรอบการปฏิรูปประเทศ ยุทธศาสตร์ชาติและการสร้างความปรองดอง** นายกรัฐมนตรีได้ลงนามคำสั่งแต่งตั้งคณะกรรมการจำนวน 4 คณะ ได้แก่ 1) คณะกรรมการบริหารราชการแผ่นดินเชิงยุทธศาสตร์ 2) คณะกรรมการเตรียมการปฏิรูปประเทศ 3) คณะกรรมการเตรียมการยุทธศาสตร์ชาติ และ 4) คณะกรรมการเตรียมการเพื่อสร้างความสามัคคีปรองดอง โดยในวันนี้จะมีการเริ่มต้นรับฟังความคิดเห็นและความต้องการของพรรคการเมืองและจะมีการ รับฟังความคิดเห็นจนครบถ้วนทุกพรรค เมื่อได้ข้อมูลครบถ้วนจะนำไปชี้แจงในพื้นที่ให้ทราบ ช่วงนี้ขอให้ ทุกพื้นที่มีการวางแผนการทำงานในพื้นที่ควบคู่ไปด้วยเพื่อให้เป็นไปตามกรอบที่คณะใหญ่กำหนด

 **2. กลุ่มพลเมืองต่อต้าน single gateway** ขณะนี้ยังมีการเคลื่อนไหวอยู่เพื่อมุ่งหวังต่อต้านการทำงานของรัฐบาลและ คสช. ขอให้ทุกส่วนราชการเน้นย้ำเจ้าหน้าที่ในเรื่องของการรักษาความปลอดภัยข้อมูลข่าวสารและเว็บไซต์ของส่วนราชการ กำชับเจ้าหน้าที่ให้ปฏิบัติตามพระราชบัญญัติข้อมูลข่าวสาร และ อย่าให้มีผลกระทบต่อการบริการประชาชน

 **3. การจัดระเบียบสังคม** ขอให้ร่วมกันทำอย่างจริงจังและต่อเนื่องเป็นไปตามกรอบเวลาที่กำหนด ขณะนี้ใกล้ช่วงเทศกาลสงกรานต์ขอให้ทุกหน่วยงานนำข้อมูลการเกิดอุบัติเหตุช่วงปีใหม่ที่ผ่านมา มาศึกษา และหาแนวทางแก้ไขให้ดีขึ้น รวมถึงการดูแลรักษาสถานที่ท่องเที่ยว การจัดระเบียบรถตู้ วินมอเตอร์ไซต์ขอให้ ทุกฝ่ายให้ความสำคัญในการแก้ไขปัญหาดังกล่าว

 **4. การบริหารจัดการทรัพยากรน้ำ** ขอให้ทุกส่วนราชการที่เกี่ยวข้องเตรียมความพร้อมรับสถานการณ์ภัยแล้งที่จะมาถึง

 **5. ไฟป่าและหมอกควัน** ขณะนี้ยังไม่มีเหตุการณ์ แต่ขอให้ทุกหน่วยงานเตรียมความพร้อม ทำความเข้าใจ ชี้แจง ประชาชนในพื้นที่ในการเตรียมความพร้อมรับมือและร่วมกันแก้ไขปัญหาดังกล่าว

 **6. ประเด็นอื่น ๆ** ขอขอบคุณทุกหน่วยงานที่ช่วยกันทำงาน ขณะนี้งานมีมากทั้งงานในหน้าที่ งานของ คสช. งานของศูนย์บัญชาการติดตามสถานการณ์ (ศตส.) ขอให้ช่วยกันทำงาน งานใดที่เป็นงานประจำ เช่น การซักซ้อมเรื่องการจัดการอัคคีภัย การปราบปรามผู้มีอิทธิพล การกำจัดผักตบชวา ขอให้ดูแลอย่าให้บกพร่อง นอกจากนั้นงานเฉพาะในแต่ละพื้นที่เช่น ปัญหาการบุกรุกพื้นที่สาธารณะและปัญหารถยนต์โดยสารสาธารณะของจังหวัดภูเก็ต การเคลื่อนไหวของประชาชนซึ่งในปัจจุบันมี 2 กลุ่มหลักๆ ได้แก่ กลุ่มที่เรียกร้องเรื่องหนี้สินของเกษตรกรและกลุ่มที่เรียกร้องเรื่องการสร้างโรงไฟฟ้า งานเหล่านี้เป็นงานที่มีเฉพาะพื้นที่ขอให้มีการติดตามความเคลื่อนไหว โดยทุกส่วนราชการต้องจัดลำดับความสำคัญของงานแต่ละงานให้เหมาะสม สร้างสภาพแวดล้อม ที่ดีในการทำงาน

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

ส่วนกิจการมวลชน

สำนักกิจการความมั่นคงภายใน

กรมการปกครอง

โทร 02 226 5557